Patrik Lainetta ei nähdä kevään MM-kisoissa.

Loistavan tulokaskauden NHL:ssä pelannut Patrik Laine ei vahvista Leijonia tämän kevään MM-kisoissa.

Laineen seurajoukkue Winnipeg Jets vahvisti maanantaina, että 18-vuotias Laine ei lähde mukaan MM-turnaukseen.

” #NHLJets participants at #IIHFWorlds:

Scheifele, Morrissey (Canada)Copp, Trouba, Hellebuyck (USA)Ehlers (Denmark)

Laine will not play.— Winnipeg Jets (@NHLJets) April 10, 2017

Laine pelasi NHL-kaudella 73 ottelua, joissa hän teki Jetsille 36 maalia ja 64 pistettä. Laine kertoi maanantain Ilta-Sanomissa kaipaavansa lepoa pitkän NHL-kauden jälkeen.

– Takki on aika tyhjä tällä hetkellä. Aika hapoilla tässä ollaan, Laine kuvaili tuntojaan runkosarjan päätyttyä.

– Ihan hyvin jaksoin painaa kauden loppuun asti, vaikka tietyissä tilanteissa näki, ettei ollut enää ihan parhaimmillaan, Laine jatkoi.

Vielä teini-ikäisen Laineen valmistautuminen uran ensimmäiseen NHL-kauteen oli kaukana ihanteellisesta, sillä hänen kautensa jatkui pitkälle toukokuuhun saakka MM-kisojen takia.

Laine kärsi lisäksi polvivammasta, minkä vuoksi hän joutui aloittamaan kesäharjoittelun muita myöhemmin leikkauksen takia.

– Tätä hommaa pitää miettiä isommassa skaalassa: mikä on minulle järkevintä. Kesät ovat jääneet lyhyeksi aiemmin, Laine sanoi.

– Nuorena pystyy kehittymään paljon lyhyessäkin ajassa. Nämä ovat tärkeitä aikoja kehitykselle, Laine jatkoi.

Winnipegin valmentaja Paul Maurice oli vahvasti Laineen kisamatkaa vastaan. Nyt hänen suojattinsa saa pitkän tauon. Laine huilaa ensin ja aloittaa sitten valmistautumisen tulevaan kauteen.

Laine kuvaili tulevaa kesäharjoitteluaan Winnipegin kotisivuilla sunnuntaina:

– Alan luistella ehkä elokuussa. Minun täytyy treenata kovaa kaukalon ulkopuolella. Luistelen paljon jäällä kauden aikana. Ei minun tarvitse olla siellä kesällä, hän sanoi.